
Grozījumi Ministru kabineta 2021. gada 1. jūnija noteikumos Nr. 345 "Aizsargātā lietotāja tirdzniecības pakalpojuma noteikumi"
Izdoti saskaņā ar Elektroenerģijas tirgus likuma
33.1 panta ceturto daļu
· Izdarīt Ministru kabineta 2021. gada 1. jūnija noteikumos Nr. 345 "Aizsargātā lietotāja tirdzniecības pakalpojuma noteikumi" (Latvijas Vēstnesis, 2021, 107., 205. nr.; 2022, 243. nr.; 2023, 82., 164., 242. nr.; 2024, 118. nr.; 2025, 239. nr.) šādus grozījumus:
· 1. Izteikt 7. punktu šādā redakcijā:
· "7. Daudzbērnu ģimenēm pakalpojumu sniedz, maksas samazinājumu piemērojot vienai no personām, kurai pašai vai kopā ar laulāto ir trīs vai vairāk bērni:
· 7.1. līdz 18 gadu vecumam (arī aizbildnībā esoši vai audžuģimenē ievietoti bērni);
· 7.2. līdz 24 gadu vecumam (arī tie, kas bijuši aizbildnībā vai bijuši ievietoti audžuģimenē līdz 18 gadu vecumam), kuri iegūst vispārējo, profesionālo vai augstāko izglītību vai 11 mēnešus pilda valsts aizsardzības dienestu."
· 2. Izteikt 19.1 punktu šādā redakcijā:
· "19.1 Viens no bērna vecākiem, audžuvecākiem vai aizbildņiem pakalpojuma saņemšanai iesniedz birojā iesniegumu, norādot savu vārdu, uzvārdu un personas kodu, ja aizsargātais lietotājs ir daudzbērnu ģimene, kurā vismaz viens no bērniem:
· 19.11. līdz 24 gadu vecumam 11 mēnešus pilda valsts aizsardzības dienestu (arī tie bērni, kas bijuši aizbildnībā vai bijuši ievietoti audžuģimenē līdz 18 gadu vecumam);
· 19.12. līdz 24 gadu vecumam iegūst vispārējo, profesionālo vai augstāko izglītību un bijis aizbildnībā vai bijis ievietots audžuģimenē līdz 18 gadu vecumam."
· 3. Papildināt ar 19.2 punktu šādā redakcijā:
· "19.2 Ja šo noteikumu 19.1 punktā minētā ģimene ir apakšlietotājs, tā papildus šo noteikumu 19.1 punktā minētā iesnieguma iesniegšanai piesakās arī pakalpojuma saņemšanai pie līgumslēdzēja (galalietotāja) izvēlētā elektroenerģijas tirgotāja šo noteikumu 18. punktā minētajā kārtībā."
· 4. Izteikt 23. punktu šādā redakcijā:
· "23. Aizsargātais lietotājs atbilstību aizsargātā lietotāja statusam par periodu, kas nav ilgāks par 12 mēnešiem, kā arī tam piešķirto maksas samazinājumu var pārbaudīt e-pakalpojumā www.latvija.gov.lv vai ar iesniegumu vēršoties birojā."
· 5. Izteikt 24. punktu šādā redakcijā:
· "24. Aizsargātais lietotājs var veikt izmaiņas pakalpojuma saņemšanas nosacījumos vai atteikties no pakalpojuma saņemšanas e-pakalpojumā www.latvija.gov.lv vai vēršoties pie pakalpojuma sniedzēja vai birojā."
· 6. Papildināt ar 27.6. apakšpunktu šādā redakcijā:
· "27.6. Sabiedrības integrācijas fondu."
· 7. Izteikt 30. punktu šādā redakcijā:
· "30. Izglītības un zinātnes ministrija katru mēnesi līdz otrajam datumam par situāciju uz iepriekšējā mēneša piecpadsmito datumu Pilsonības un migrācijas lietu pārvaldei šo noteikumu 29. punktā minētās informācijas sagatavošanai nosūta ziņas par personām, kuras vecumā no 18 līdz 24 gadiem iegūst vispārējo, profesionālo vai augstāko izglītību Latvijā, norādot izglītojamā personas kodu."
· 8. Papildināt ar 31.4. apakšpunktu šādā redakcijā:
· "31.4. invaliditātes sākuma datums."
· 9. Papildināt ar 32.2 punktu šādā redakcijā:
· "32.2 Ja bērns vai pilngadīgā persona, kura nav sasniegusi 24 gadu vecumu, izglītību iegūst ārvalsts izglītības iestādē, Sabiedrības integrācijas fonds katru mēnesi līdz sestajam datumam informācijas sistēmai sniedz šādus datus:
· 32.21. personas, kura ir iesniegusi iesniegumu par Latvijas Goda ģimenes apliecības (turpmāk – apliecība) piešķiršanu, personas kods, vārds (vārdi) un uzvārds;
· 32.22. šo noteikumu 32.21. apakšpunktā minētās personas laulātā (ja attiecināms) personas kods, vārds (vārdi) un uzvārds;
· 32.23. personas un tās laulātā (ja attiecināms) aprūpē vai tās ģimenē esošu bērnu (tai skaitā audžuģimenē vai aizbildnībā esošu bērnu) un pilngadīgu personu, kuras nav sasniegušas 24 gadu vecumu, personas kods, vārds (vārdi) un uzvārds, kā arī ziņas par to, ka pilngadīgā persona, kura nav sasniegusi 24 gadu vecumu, turpina iegūt vispārējo, profesionālo vai augstāko izglītību;
· 32.24. apliecības piešķiršanas datums un numurs."

